Şoferii din Capitală petrec în trafic 9 zile în plus, pe an, în comparaţie cu cei dintr-un oraş mai mic sau nu atât de sufocat de maşini. Un studiu recent arată că Bucureştiul e al cincilea cel mai aglomerat oraş de pe glob, în timp ce în Europa, conduce detaşat.

Dimineaţa şi seara în traficul din Bucureşti înseamnă mulţi nervi şi câteva ore pierdute pe drumuri. Un studiu a calculat timpul pierdut în trafic în oraşe de pe glob cu peste 800.000 de locuitori. Un conducător auto din Bucureşti iroseşte pe zi câte 57 de minute peste media normală. Adunate rezultă 218 ore într-un an.

-Până la locul de muncă dus-întors să spunem cam 3 ore, 4 ore cu mijloacele de transport în comun. Ar putea şi să mai descongestioneze un pic şi traficul ăsta, dacă s-ar face nişte pasaje, să mai renunţe la nişte semafoare.

Bucureştiul este pe locul 5 printre cele mai aglomerate oraşe din lume. Ne depăşesc doar Mexico City, Bangkok, Jakarta şi Chongqing din China.

-E greu, e greu în trafic să circuli. Când e nevoie urgentă, sigur, te deplasezi că nu ai ce face, se ingrămădesc mulţi, e indisciplină rutieră. Într-adevăr este foarte, foarte aglomerat, dar dacă toată lumea foloseşte maşina pentru 5 metri să se ducă să cumpere o pâine...

În Europa, capitala României este oraşul în care se circulă cel mai greu. Petrecem de 2 ori mai mult timp în trafic decât ar trebui pentru distanţele parcurse. Imediat după noi se află Moscova. Metropole precum Roma şi Paris sunt abia pe locurile 6 şi 7.

Practic bucureştenii petrec în maşină 9 zile în plus pe an faţă de timpul pe care l-ar petrece în condiţii de trafic normal. Prin comparaţie cele 9 zile sunt echivalentul unui adevărat concediu de vară.

O alternativă la blocajele din trafic este transportul pe două roţi: bicicleta sau mai nou trotineta electrică.